मिस्त्री सनान लगा ज़ें में दो ब्य़ाह् कीते दे न। जेलै मेरी पैह्‌ले ब्याह् आली जनानी आई तां ओदे कन्ने हज्ज करने दी सलाह् बनी। पर थोड़ै चिरै परैंत्त गै ओ मरी गेई। फ्ही में दूआ ब्याह् कीता। तां दूई जनानी कन्ने हज्ज करने दी सलाह् बनी। खैर इक दिन अस दोऐ हज्ज करने ताईं घरा टुरी पे। उनें दिनें पैदल मता चलना पौंदा हा। अस दोऐ जंगलो-जंगल चलै करदे हे तां रस्ते च जनाती बमार होई गेई। उन्न परसूदा होने आली ही। जंगलै च गै उन्नै जागत होआ ते बे-गौरी करी जागत होंदे गै ओ मरी गेई। में बड़ा घाबरेआ जे हून में कल्ला जना जंगलै च के करां ते इस गी कुत्थें दब्बां ते नां गै मेरे कोल कबर कड्ढने दा कोई सम्यान हा। में अग्गें-पिच्छें नजर मारी तां मिगी इक गुफा नजर आई। में जनानी दा मुड़दा पिट्‌ठी पर चुक्केआ ते जागत जढ़ा जींदा हा, उसगी तलियें पर चुक्कियै गुफा दै अन्दर लेई गेआ। उत्थें जाइयैं में जनानी गी कंधै कन्ने ढो लाइयै छोड़ी दित्ता ते जागतै गी बड़ी जुगती कन्ने ओदी छाती कन्ने चमकाई ओड़ेआ। ते सोचन लगा ज इस नमें-नमें जम्मे दे बच्चे गी जे में लेइयै टुरां बी तां बस्ती खबरै कुत्थें जेह्ई औनी ऐं ते ए उस बेले तोड़ खबरै जींदा र’वै बी जां नेईं ते नां गै ए मेरे कोला पालन होना ऐं। इयै गल्ल सोचियै में उनें दौन्नैं माऊ-पुत्तरै गी परमातमा दै हवालै करियै, खासा हारा झल्ल अग्गू-पिच्छू ध्रुड़ी-ध्रूड़ी, उस गुफा दै अग्गें देई ओड़ेआ ते कन्ने भारियां-भारियां जन्नीं बी अग्गें देइयै गुफा शैल करियै बंद करी ओड़ी तां जे कोई जानवर नेईं पुट्‌टी सक्कै। आपूं में हज्ज करने गी चली गेआ।